**Ceisio cydsyniad i oedolion mewn perygl**

**Ceisio cydsyniad i hysbysu**

Lles yr oedolyn sy’n wynebu risg yw’r ystyriaeth flaenoriaethol wrth wneud unrhyw benderfyniad ynghylch ceisio cydsyniad cyn hysbysu. Dylai ymarferwyr, fodd bynnag, geisio cydsyniad gan yr oedolyn pan yn bosibl.

Y rheswm am hyn yw ei fod yn fwy tebygol o:

* arwain at ymgysylltu â’r broses ddiogelu a chanlyniadau effeithio
* hyrwyddo partneriaeth weithio effeithiol gyda’r oedolyn.

Mae’n bwysig cael oedolion i ymgysylltu â’r broses cyn gynted â phosibl i sicrhau y caiff eu dymuniadau a’u teimladau eu hystyried pan fo’n bosibl ac i osgoi eu gwneud yn ‘destun gofid’ yn unig.

**Awgrymiadau Ymarfer: Ceisio cydsyniad**

Gall ceisio caniatâd i asiantaethau rannu gwybodaeth, pan mai'r bwriad yw cyflwyno hysbysiad i'r gwasanaethau cymdeithasol, fod yn hynod anodd. Mewn astudiaeth a gwblhawyd gan Horwath (2007), disgrifiodd ymarferwyr o ystod amrywiol o ddisgyblaethau sut roeddent yn aml yn bryderus am ymatebion posibl teuluoedd. Roeddent yn ofni naill ai ymatebion ymladd, fel ymddygiad ymosodol corfforol a geiriol, neu ymatebion ffoi, fel tynnu’n ôl o wasanaethau.

Mae'r potensial am ymatebion negyddol yn debygol o gael ei leihau os yw'r ymarferydd sy’n ceisio cydsyniad yn:

* egluro pam fod angen rhannu gwybodaeth a gyda phwy (er mwyn cydymffurfio â'r gyfraith sy'n ymwneud â chyfrinachedd, diogelu data a hawliau dynol, dylai ymarferwyr allu esbonio'r pwrpas cyfreithlon ar gyfer rhannu gwybodaeth)
* gwirio bod unrhyw wybodaeth ffeithiol yn gywir ac yn gyfoes, fel enwau, dyddiadau geni
* sicrhau bod y wybodaeth yn gymesur at y diben
* egluro sut y bydd y wybodaeth yn cael ei defnyddio
* nodi sut y bydd yn cael ei rhannu a sut y bydd yn cael ei storio'n ddiogel
* amlinellu goblygiadau peidio â rhoi caniatâd
* egluro'r camau nesaf.

**Gwneud hysbysiad heb gydsyniad**

Weithiau, yr oedolyn sy’n wynebu risg yw’r unig ffynhonnell o wybodaeth am yr hyn a ddigwyddodd iddo. Os gwneir penderfyniad i beidio â cheisio cydsyniad, mae’n rhaid cofnodi amgylchiadau sy’n berthnasol i’r penderfyniad hwn. Gallent gynnwys:

* y posibilrwydd y byddai’n rhoi’r oedolyn mewn rhagor o berygl
* y posibilrwydd y byddai oedolyn dan fygythiad neu’n cael ei orfodi i aros yn dawel
* tebygrwydd cryf y câi tystiolaeth bwysig ei dinistrio/colli
* os enwir gofalwr neu aelod o’r teulu fel camdriniwr honedig.

Dylai ymarferwyr drafod a yw’n briodol ceisio cydsyniad gan yr oedolyn gyda person diogelu dynodedig yr asiantaeth. (Gweler y gweithdrefnau lleol am ragor o wybodaeth).

Os, wedi ystyried dymuniadau’r oedolyn, yr ystyrir bod angen gwneud hysbysiad, mae’n bosibl yr eir yn groes i’w ddymuniadau. Yn y sefyllfa hon:

* mae’n rhaid cofnodi’r rheswm dros fwrw ymlaen heb gydsyniad
* dylid rhoi gwybod i’r gwasanaethau cymdeithasol nad yw’r oedolyn wedi rhoi ei ganiatâd
* dylai’r atgyfeiriwr roi gwybod i’r oedolyn bod hysbysiad wedi ei wneud er gwaethaf ei ddymuniadau.

**Mae'r Rheoliad Diogelu Data Cyffredinol (GDPR)** yn rhoi rhagor o reolaeth i unigolion dros eu data personol. Ond nid yw’n atal asiantaethau rhag rhannu gwybodaeth pan fo pryderon ynghylch oedolyn sy’n wynebu risg.